BG Официален вестник на Европейския съюз C 226/12

Известие за започване на преразглеждане с оглед изтичане на антидъмпинговите мерки, приложими към вноса на някои заварени тръби и тръби от желязо или нелегирана стомана с произход от Тайланд, Турция и Украйна и на междинно преразглеждане на антидъмпинговите мерки, приложими към вноса на някои заварени тръби и тръби от желязо или нелегирана стомана с произход от Турция

(2007/C 226/05)

След публикуването на известие за предстоящо изтичане на срока на действие (1) на антидъмпинговите мерки за вноса на някои заварени тръби и тръби от желязо или нелегирана стомана с произход от Тайланд, Турция и Украйна („разглежданите страни“), Комисията получи заявление за преразглеждане, подадено съгласно член 11, параграфи 2 и 3 от Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност („основния регламент“) (2).

1. Заявление за преразглеждане

Заявлението е подадено на 25 юни 2007 г. от Комитета за защита на индустрията за заварени стоманени тръби на Европейския съюз („заявителят“) от името на производителите, представляващи преобладаващата част, в случая повече от 50 % от общото производство на някои заварени тръби или тръби от желязо или нелегирана стомана.

2. Продукт

Продуктите, за които се твърди, че са с дъмпингова цена, са заварени тръби и тръби от желязо или нелегирана стомана, тръби с кръгло сечение и с външен диаметър не по-голям от 168,3 mm, с изключение на тръби и тръбопроводи от видовете, използвани за нефтопроводи или газопроводи, от видовете, използвани при сондиране за нефт или газ, или с прикрепена фасонна арматура за употреба в гражданското самолетостроене, различни от прецизно обработени тръби, с произход от Тайланд, Турция и Украйна („разглеждания продукт“), понастоящем отговарящи на кодове по КН ex 7306 30 41, ex 7306 30 49, ex 7306 30 72 и ex 7306 30 77. Кодовете по КН са посочени само за информация.

3. Съществуващи мерки

Мерките, които в момента са в сила, са окончателни антидъмпингови мита, наложени с Регламент (ЕО) № 1697/2002 (3) на Съвета.

4. Основания за преразглежданията

4.1. Основания за преразглеждане с оглед изтичане на срока на действие на мерките

Заявлението се основава на факта, че изтичането на действието на мерките по всяка вероятност ще доведе до продължаване или повторение на дъмпинга и вредата за индустрията на Общността.

Твърдението за евентуално повторение на дъмпинг по отношение на Турция се основава на сравнение между така изчислената нормална стойност, установена на основата на цените на вътрешния пазар и износните цени на разглеждания продукт, когато е продаден за износ в Общността.

На тази основа изчисленият дъмпингов марж за Турция е значителен.

За показване на вероятността от повторение на дъмпинга от Тайланд и Украйна, износните цени към други трети държави, напр. Съединените американски щати и Русия, са били използвани от заявителя, поради отсъствието на значителни количества внос от Тайланд и Украйна към Общността. Тези износни цени бяха сравнени с нормалните стойности, основани на разходите за производство.

На тази основа, заявителят твърди, че има голяма вероятност от повторение на дъмпинга за Тайланд и Украйна.

По нататък заявителят твърди, че има вероятност от продължаване на вредоносния дъмпинг. В тази връзка, заявителят представи доказателства, че ако се позволи отпадането на мерките, равнището на настоящия внос на разглеждания продукт по всяка вероятност ще се увеличи, поради съществуването на неизползван капацитет в разглежданите страни.

По отношение на Турция, заявителят също твърди, че вносът на разглеждания продукт от тази държава е продължил да причинява вреди на индустрията на Общността, поради повишения си обем и ниски цени.

В допълнение, заявителят твърди че, вече деликатното положение на индустрията на Общността може да се влоши още повече, ако се позволи отпадане на мерките и че всяко повторение на значителен внос на дъмпингови цени от разглежданите страни, по всяка вероятност ще доведе до повторение на допълнителната вреда за индустрията на Общността.

4.2. Основания за междинно преразглеждане

Заявителят представи информация, че по отношение на вноса на разглеждания продукт от Турция, нивото на мерките вече не е достатъчно, за да се противодейства на изчисления вредоносния дъмпинг, който както бе обяснено по-горе, изглежда значително е нараснал.

Заявителят твърди още, че вносът от Турция на разглеждания продукт е останал на значително високи нива, както в абсолютно отношение, така и по отношение на пазарни дялове. Както бе обяснено по-горе, обемът и цената на внесеният разглеждан продукт са оказали негативно влияние върху държавния пазарен дял и цените, практикувани от индустрията на Общността, което се е отразило твърде неблагоприятно върху цялостното функциониране и финансовото положение на индустрията на Общността.

5. Процедура

След като установи, след обсъждане с Консултативния комитет, че съществуват достатъчно доказателства за започване на преразглеждане с оглед изтичане на срока на действие и на междинно преразглеждане, доколкото е засегнат вносът от Турция, Комисията започва преразглеждания, съгласно член 11, параграфи 2 и 3 от основния регламент.

5.1. Процедура за определяне на дъмпинга, вероятността от дъмпинг и вреда

Разследването ще определи доколко е вероятно или не изтичането на срока на действие на мерките, да доведе до повторение на дъмпинга и вредата. Междинното преразглеждане ще определи дали по отношение на вноса на разглеждания продукт от Турция, настоящото ниво на мерките е достатъчно, за да се противодейства на вредоносния дъмпинг.

а) Подбор на представителна извадка

Предвид видимо големия брой страни, въвлечени в процедурата, Комисията може да реши да подбере представителна извадка съгласно член 17 от основния регламент.

i) Представителна извадка за износители/производители в разглежданата/ните държава/държави

За да може Комисията да реши дали вземането на извадка е необходимо и ако е, да подбере извадка, от всички износители/производители или представители, действащи от тяхно име, се изисква да се свържат с нея и да предоставят следната информация за своето дружество или дружества в рамките на срока, определен в точка 6, буква б), i) и във форматите, посочени в точка 7:

— име, адрес, имейл адрес, номер на телефон и на факс, лице за контакт,

— оборот в местна валута и обем на продажбите в тонове на разглеждания продукт, продаден за износ в Общността през периода от 1 юли 2006 г. до 30 юни 2007 г.,

— оборот в местна валута и обем на продажбите в тонове на разглеждания продукт, продаден на вътрешния пазар през периода от 1 юли 2006 г. до 30 юни 2007 г.,

— оборот в местна валута и количество продажби в тонове на разглежданият продукт, продаден на трети страни през периода от 1 юли 2006 г. до 30 юни 2007 г.,

— дали дружеството има намерение да поиска индивидуален марж (4) (индивидуалният марж може да бъде поискан само от турски производители),

— точните дейности на дружеството, отнасящи се до индустрията на разглеждания продукт, обема продукция и капацитета в тонове на разглеждания продукт, както и инвестициите по отношение на капацитета на производство през периода от 1 юли 2006 г. до 30 юни 2007 г.,

— имената и точно описание на дейността на всички свързани дружества (5), участващи в индустрията и/или продажбата (за износ и/или на вътрешния пазар) на разглеждания продукт,

— всяка друга подходяща информация, която би подпомогнала Комисията при подбора на представителната извадка.

Предоставяйки горепосочената информация, дружеството дава съгласието си за евентуалното му включване в извадката. Ако дружеството е избрано да участва в извадката, то следва да попълни въпросник и да приеме проверка на място за достоверността на дадените отговори. Ако дружеството посочи, че не е съгласно с евентуалното му включване в извадката, това ще се тълкува като неоказване на съдействие при разследването. Последиците от неоказване на съдействие са посочени в точка 8 по-долу.

За да получи информацията, която смята за необходима при подбора на извадката за износители/производители, Комисията допълнително ще се свърже с властите на държавата износител, както и с всички известни сдружения на износители/производители.

ii) Представителна извадка за вносители

За да може Комисията да реши дали представянето на извадка е необходимо и ако е, да подбере извадка, от всички вносители или представители, действащи от тяхно име, се изисква те да се свържат с нея и да предоставят следната информация за своето дружество или дружества в рамките на срока, определен в точка 6, буква б), i) и във форматите, посочени в точка 7:

— име, адрес, имейл адрес, номер на телефон и на факс, лице за контакт,

— общ оборот на дружеството в еуро за периода от 1 юли 2006 г. до 30 юни 2007 г.,

— общ брой служители,

— точни дейности на дружеството, отнасящи се до индустрията на разглеждания продукт,

— обемът в тонове и стойността в еуро на вноса и продажбата на разглеждания внесен продукт с произход от Тайланд, Турция и Украйна на пазара на Общността за периода от 1 юли 2006 г. до 30 юни 2007 г.,

— наименованията и точните дейности на всички свързани дружества (6), участващи в индустрията и/или продажбите на разглеждания продукт,

— всяка друга подходяща информация, която би подпомогнала Комисията при подбора на представителната извадка.

Предоставяйки горепосочената информация, дружеството дава съгласието си за евентуалното му включване в извадката. Ако дружеството е избрано да участва в извадката, то следва да попълни въпросник и да приеме проверка на място за достоверността на дадените отговори. Ако дружеството посочи, че не е съгласно с евентуалното му включване в извадката, това ще се тълкува като неоказване на съдействие при разследването. Последиците от неоказване на съдействие са посочени в точка 8 по-долу.

За да получи информацията, която смята за необходима при подбора на извадката за вносители, Комисията ще се свърже допълнително с всички известни сдружения на вносители.

iii) Представителна извадка от производители в Общността

Предвид големия брой производители в Общността, които поддържат заявлението, Комисията възнамерява да разследва вредата, нанесена на индустрията на Общността чрез подбор на представителна извадка.

За може Комисията да подбере представителната извадка, от всички производители в Общността се изисква да предоставят данни за своето(-ите) дружество(-а) в рамките на срока, определен в точка 6, буква б), i) и във форматите, посочени в точка 7:

— име, адрес, имейл адрес, номер на телефон и на факс, лице за контакт,

— общ оборот на дружеството в еуро за периода от 1 юли 2006 г. до 30 юни 2007 г.,

— точно описание на дейностите на дружеството, свързани с производството на разглеждания продукт,

— стойността в еуро на продажбите на разглеждания продукт, реализирани в рамките на пазара на Общността за периода от 1 юли 2006 г. до 30 юни 2007 г.,

— количеството в тонове на продажбите на разглеждания продукт, реализирани в рамките на пазара на Общността за периода от 1 юли 2006 г. до 30 юни 2007 г.,

— произведеното количеството разглеждан продукт в тонове за периода от 1 юли 2006 г. до 30 юни 2007 г.,

— наименованията и точните дейности на всички свързани дружества (6), участващи в индустрията и/или продажбите на разглеждания продукт,

— всяка друга подходяща информация, която би подпомогнала Комисията при подбора на представителната извадка.

Предоставяйки горепосочената информация, дружеството дава съгласието си за евентуалното му включване в извадката. Ако дружеството е избрано да участва в извадката, то следва да попълни въпросник и да приеме проверка на място за достоверността на дадените отговори. Ако дружеството посочи, че не е съгласно с евентуалното му включване в извадката, това ще се тълкува като неоказване на съдействие при разследването. Последиците от неоказване на съдействие са посочени в точка 8 по-долу.

iv) Окончателен подбор на представителната извадка

Всички заинтересовани страни, желаещи да изпратят каквато и да е подходяща информация, отнасяща се до подбора на извадката, трябва да го направят в рамките на срока, посочен в точка 6, буква б), ii).

Комисията възнамерява да направи окончателния подбор на извадката след консултация със заинтересованите страни, изразили желание да бъдат включени в нея.

Фирмите, включени в извадката, следва да попълнят въпросник в рамките на срока, посочен в точка 6, буква б), iii), и са длъжни да съдействат по време на разследването.

Ако не получи достатъчно съдействие, Комисията може да направи заключенията си въз основа на наличните факти в съответствие с член 17, параграф 4 и член 18 от основния регламент. Заключение, направено въз основа на налични факти, може да бъде по-малко благоприятно за разглежданите страни, както е пояснено в точка 8.

б) Събиране на информация и провеждане на изслушвания

Всички заинтересовани страни се приканват да обявят становищата си, да изпратят допълнителна информация — освен попълнения въпросник — и да предоставят доказателства в нейна подкрепа. Тази информация и доказателствата в нейна подкрепа следва да бъдат предадени на Комисията в рамките на срока, посочен в точка 6, буква a), ii).

В допълнение Комисията може да изслуша заинтересованите страни, при условие че подадат заявление, доказващо, че са налице особени причини, поради които следва те да бъдат изслушани. Молбата следва да бъде подадена в рамките на срока, посочен в точка 6, буква а), iii).

6. Срокове

а) Общи срокове:

i) За заявка на въпросник или други формуляри за заявления

Всички заинтересовани страни трябва да поискат въпросник или други формуляри за заявления колкото е възможно по-скоро, но не по-късно от 10 дни след публикуването на настоящото известие в Официален вестник на Европейския съюз.

ii) Представяне, предоставяне на попълнен въпросник и всяка друга подходяща информация

За да може представените от тях сведения да бъдат взети предвид по време на разследването, всички заинтересовани страни трябва да се представят на Комисията, като се свържат с нея, представят становищата си и предоставят попълнения въпросник и всяка друга информация в рамките на 40 дни от датата на публикуване на настоящото известие в Официален вестник на Европейския съюз, освен ако няма друго указание. Обръща се внимание на факта, че страните могат да упражнят повечето процедурни права, установени в основния регламент, само ако са се представили в рамките на горепосочения срок.

Дружествата, избрани за участие в представителната извадка, следва да представят попълнен въпросник в рамките на срока, определен в точка 6, буква б), iii).

iii) Изслушвания

Всички заинтересовани страни могат да поискат изслушване от страна на Комисията в рамките на същия 40-дневен срок.

б) Специфичен срок, свързан с представителната извадка

i) Информацията, съдържаща се в точки 5.1, буква а), i), 5.1, буква a), ii) и 5.1, буква a), iii) трябва да бъде предоставена на Комисията в рамките на 15 дни от датата на публикуване на настоящото известие в Официален вестник на Европейския съюз, тъй като Комисията възнамерява да се консултира със съответните страни, изявили желание да бъдат включени в извадката при окончателния й подбор в рамките на 21 дни от публикуването на настоящото известие в Официален вестник на Европейския съюз.

ii) Всяка друга информация, свързана с подбора на извадката, посочена в 5.1 буква а), iv), следва да бъде предадена на Комисията в срок от 21 дни от публикуването на това известие в Официален вестник на Европейския съюз.

iii) Попълненият от страните, участвали в представителната извадка, въпросник трябва да стигне до Комисията в рамките на 37 дни от нотифицирането на тяхното включване в представителната извадка.

7. Коментари, подадени в писмена форма, отговори на въпросника и кореспонденция

Всички документи и заявления, подадени от заинтересованите страни, трябва да бъдат в писмена форма (не електронна, освен ако няма друго указание) и трябва да посочват наименованието, пощенския адрес, електронния адрес, номерата на телефона и факса на заинтересованата страна. Всички документи в писмен вид, съдържащи информацията, която се изисква в това уведомление, попълнения въпросник и кореспонденцията, предоставени от заинтересованите страни като поверителни, ще бъдат класифицирани като „Ограничено“ (7), а в съответствие с член 19, параграф 2 от основния регламент ще бъдат придружени от неповерителна версия с надпис „ЗА СПРАВКА ОТ ЗАИНТЕРЕСОВАНИТЕ СТРАНИ“.

Адрес на Комисията за кореспонденция:

European Commission Directorate General for Trade Directorate H Office: J-79 4/23 B-1049 Brussels Факс (32-2) 295 65 05

8. Неоказване на съдействие

В случаите, когато заинтересована страна откаже достъп до необходимата информация, не я предостави в срок, или сериозно възпрепятства разследването, в съответствие с член 18 от основния регламент могат да се правят положителни или отрицателни констатации въз основа на наличните факти.

Ако се установи, че дадена заинтересована страна е предоставила невярна или подвеждаща информация, тази информация няма да бъде взета под внимание и съгласно член 18 от основния регламент могат да бъдат използвани наличните факти. Ако заинтересована страна отказва съдействие или оказва само частично съдействие и поради това резултатите от разследването са основани на наличните факти, резултатът за такава страна може да бъде по-малко благоприятен от този, ако тя би сътрудничила.

9. График на разследването

Съгласно член 11, параграф 5 от основния регламент разследването ще бъде приключено в срок от 15 месеца от датата на публикуване на това уведомление в Официален вестник на Европейския съюз.

10. Възможност да бъде поискано преразглеждане съгласно член 11, параграф 3 от основния регламент

Настоящото преразглеждане поради изтичане на срока на действие е предприето в съответствие с член 11, параграф 2 от основния регламент и поради тази причина заключенията, направени в него, няма да доведат до промяна на степента на съществуващите мерки, а ще доведат до тяхната отмяна или запазване в съответствие с член 11, параграф 6 от основния регламент.

Ако някоя от страните в процедурата счита, че има основание за преразглеждане на степента на мерките с оглед на възможно нейно изменение (т.е. увеличаване или намаляване), тази страна може да поиска преразглеждане в съответствие с член 11, параграф 3 на основния регламент.

Страните, желаещи да поискат такова преразглеждане, което би могло да бъде проведено независимо от преразглеждането с оглед изтичането на срока на действие, отбелязан в настоящото известие, могат да се обърнат към Комисията на горепосочения адрес.

11. Обработка на личните данни

Да се има предвид, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (8).

(1) ОВ C 296, 6.12.2006 г., стр. 25.

(2) OВ L 56, 6.3.1996 г., стр. 1. Регламент, последно изменен с Регламент (ЕО) № 2117/2005 (ОВ L 340, 23.12.2005 г., стр. 17).

(3) OВ L 259, 27.9.2002 г., стр. 8.

(4) Индивидуални маржове могат да бъдат поискани съгласно член 17, параграф 3 от основния регламент за дружества, които не са включени в извадката.

(5) За смисъла на „свързани дружества“ направете справка в член 143 от Регламент (ЕИО) № 2454/93 на Комисията от 2 юли 1993 г., за определяне на разпоредби за прилагане на Регламент (ЕИО) № 2913/92 на Съвета относно създаване на Митнически кодекс на Общността (ОВ L 253, 11.10.1993 г., стр. 1).

(6) За смисъла на „свързани дружества“ направете справка в член 143 от Регламент (ЕИО) № 2454/93.

(7) Това означава, че документът е само за вътрешно ползване. Той е защитен съгласно член 4 от Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (OВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от споразумението на СТО за прилагането на член VI на Общото споразумение за митата и търговията, 1994 г. (Антидъмпингово споразумение).

(8) OВ L 8, 12.1.2001 г., стp. 1.